Κανονισμός (ΕΚ) αριθ. 545/2002 του Συμβουλίου

της 18ης Μαρτίου 2002

ο οποίος παρατείνει τη χρηματοδότηση σχεδίων βελτίωσης της ποιότητας και της εμπορίας ορισμένων καρπών με κέλυφος και χαρουπιών, τα οποία έχουν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72 και προβλέπει ειδική ενίσχυση στα φουντούκια

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Ο τίτλος IIα του κανονισμού (ΕΟΚ) αριθ. 1035/72 του Συμβουλίου, της 18ης Μαΐου 1972, περί κοινής οργανώσεως αγοράς στον τομέα των οπωροκηπευτικών(4), προβλέπει διάφορα ειδικά μέτρα προκειμένου να αντιμετωπίσει την ανεπάρκεια των μηχανισμών παραγωγής και εμπορίας ορισμένων καρπών με κέλυφος και χαρουπιών. Η ενίσχυση παρέχεται στις οργανώσεις παραγωγών οι οποίες έχουν αναγνωρισθεί ειδικά και έχουν υποβάλει σχέδιο που έχει εγκριθεί από την αρμόδια αρχή για τη βελτίωση της ποιότητας και της εμπορίας των προϊόντων τους.

(2) Η ειδική ενίσχυση που χορηγείται για την κατάρτιση και την εφαρμογή του σχεδίου βελτίωσης της ποιότητας και της εμπορίας σύμφωνα με το άρθρο 14δ, παράγραφος 2 του κανονισμού (ΕΟΚ) αριθ. 1035/72 περιορίζεται σε χρονική περίοδο δέκα ετών έτσι ώστε να καταστεί δυνατή η μετατόπιση της οικονομικής ευθύνης στους παραγωγούς.

(3) Ο κανονισμός (ΕΟΚ) αριθ. 1035/72 καταργήθηκε από τον κανονισμό (ΕΚ) αριθ. 2200/96, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(5). Ωστόσο, όπως προβλέπεται στο άρθρο 53 του κανονισμού (ΕΚ) αριθ. 2200/96, τα δικαιώματα που έχουν αποκτήσει οι οργανώσεις παραγωγών κατ' εφαρμογή του τίτλου ΙΙα του κανονισμού (ΕΟΚ) αριθ. 1035/72, διατηρούνται μέχρι εξαντλήσεώς τους.

(4) Ένας ορισμένος αριθμός σχεδίων έληξε το 2000, εφόσον συμπληρώθηκε το δέκατο έτος τους. Τα σχέδια αυτά κατέστησαν επιλέξιμα για ένα ενδέκατο έτος ενίσχυσης δυνάμει του κανονισμού (ΕΚ) αριθ. 558/2001 του Συμβουλίου, της 19ης Μαρτίου 2001, για την παράταση μέχρι ενός έτους της χρηματοδότησης ορισμένων σχεδίων βελτίωσης της ποιότητας και της εμπορίας που είχαν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72(6).

(5) Ένας επιπλέον αριθμός σχεδίων έληξε το 2001, εφόσον συμπληρώθηκε το δέκατο έτος.

(6) Σύμφωνα με τον κανονισμό (ΕΚ) αριθ. 2200/96, η Επιτροπή διαβίβασε στο Συμβούλιο έκθεση για την πρόοδο της εφαρμογής του κανονισμού (ΕΚ) αριθ. 2200/96. Η εν λόγω έκθεση περιλαμβάνει περιγραφή των αποτελεσμάτων των ειδικών μέτρων για τους καρπούς με κέλυφος και τα χαρούπια που εφαρμόσθηκαν βάσει του τίτλου ΙΙα του κανονισμού (ΕΟΚ) αριθ. 1035/72 αλλά δεν διατυπώνει τελικές προτάσεις για ένα πλαίσιο μόνιμης στήριξης του τομέα.

(7) Σε αναγνώριση του σημαντικού περιβαλλοντικού ρόλου που διαδραματίζει ο τομέας των καρπών με κέλυφος σε ό,τι αφορά την προστασία από τη διάβρωση, την πρόληψη των πυρκαγιών και τη διατήρηση του αυτόχθονου γενετικού υλικού και λόγω της σημαντικής κοινωνικής λειτουργίας του στο να παραμένει ο πληθυσμός στον τόπο του και στο να ενισχύεται έτσι η διατήρηση της υπαίθρου, είναι σκόπιμο να συνεχισθεί η χρηματοδότηση των σχεδίων των οργανώσεων παραγωγών, των οποίων τα σχέδια βελτίωσης λήγουν το 2001 και οι οποίες εξακολουθούν να πληρούν τα κριτήρια αναγνώρισης, στο πλαίσιο του προϋπολογισμού 2002. Θα πρέπει να συμπεριληφθούν οι οργανώσεις παραγωγών τα αρχικά σχέδια βελτίωσης των οποίων έληξαν το 2000 και παρατάθηκαν δυνάμει του κανονισμού (ΕΚ) αριθ. 558/2001.

(8) Οι επιλέξιμες εκτάσεις θα πρέπει να περιλαμβάνουν εκείνες τις εκτάσεις εντός ενός σχεδίου οι οποίες εγκρίθηκαν το 1990 ή το 1991 και εν συνεχεία συμπεριελήφθησαν ή μεταφέρθηκαν σε άλλο σχέδιο μέσω συγχώνευσης ή κτήσης από οργανώσεις παραγωγών.

(9) Μόνον οι αιτήσεις ενίσχυσης σχετικά με τις εργασίες που πραγματοποιήθηκαν μέχρι τις 15 Ιουνίου 2002 θα πρέπει να λαμβάνονται υπόψη για χρηματοδότηση. Σχέδια για τα οποία το τέλος του δέκατου έτους ήταν μετά τις 15 Ιουνίου 2000 εδικαιούντο μόνον ένα ενδέκατο έτος κοινοτικής στήριξης μέχρι τις 15 Ιουνίου 2001 βάσει του κανονισμού (ΕΚ) αριθ. 558/2001. Για τον σκοπό συνέχισης, τα σχέδια αυτά θα πρέπει να δικαιούνται κοινοτικής στήριξης και για την περίοδο μεταξύ της 15ης Ιουνίου 2001 και της 31ης Δεκεμβρίου 2001.

(10) Για να απλοποιηθούν οι διοικητικές διαδικασίες, η ενίσχυση θα πρέπει να περιορισθεί κατ' ανώτατο όριο στις εκτάσεις για τις οποίες υποβλήθηκε αίτηση ενίσχυσης κατά το τελευταίο έτος του σχεδίου.

(11) Η μέγιστη περίοδος ενός έτους δεν επαρκεί για να ολοκληρωθούν οι εργασίες εκρίζωσης που ακολουθούνται από μεταφύτευση ή/και μετατροπή της ποικιλίας, όπως αναφέρεται στο άρθρο 2 παράγραφος 1 του κανονισμού (ΕΟΚ) αριθ. 790/89 του Συμβουλίου, της 20ής Μαρτίου 1989, για τον καθορισμό της κατ' αποκοπήν συμπληρωματικής ενίσχυσης για τη σύσταση οργανώσεων παραγωγών καθώς και του ανωτάτου ορίου της ενίσχυσης για τη βελτίωση της ποιότητας και της εμπορίας στον τομέα των καρπών με κέλυφος και χαρουπιών(7). Η μέγιστη ενίσχυση ανά εκτάριο θα πρέπει επομένως να καταβάλλεται και για άλλες εργασίες, όπως ορίζεται στο άρθρο 2 παράγραφος 2 του εν λόγω κανονισμού με μέγιστη κοινοτική συνεισφορά 75 %.

(12) Οι κανόνες εφαρμογής του κανονισμού (ΕΟΚ) αριθ. 2159/89 της Επιτροπής, της 18ης Ιουλίου 1989, περί καθορισμού των λεπτομερειών εφαρμογής των ειδικών μέτρων για τους καρπούς με κέλυφος και τα χαρούπια που προβλέπονται στον τίτλο ΙΙα του κανονισμού (ΕΟΚ) αριθ. 1035/72 του Συμβουλίου(8), θα πρέπει να εφαρμόζονται και κατά το χρονικό διάστημα που συνεχίζεται η πληρωμή της ενίσχυσης.

(13) Προκειμένου να αντιμετωπισθεί η οικονομική κατάσταση που επικρατεί στον τομέα των φουντουκιών, θα πρέπει να χορηγηθεί κατ' αποκοπήν ενίσχυση στα φουντούκια που συγκομίστηκαν κατά την περίοδο εμπορίας 2001/02, σε όσες οργανώσεις παραγωγών δεν είναι επιλέξιμες για παράταση των σχεδίων βελτίωσης βάσει του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι αναγνωρισμένες οργανώσεις παραγωγών που έχουν αναλάβει την παραγωγή και την εμπορία καρπών με κέλυφος ή/και χαρουπιών και λαμβάνουν ενίσχυση σύμφωνα με τον τίτλο ΙΙα του κανονισμού (ΕΟΚ) αριθ. 1035/72, και των οποίων τα σχέδια βελτίωσης της ποιότητας και της εμπορίας εγκρίθηκαν το 1990 ή το 1991 ή τα οποία περιλαμβάνουν εκτάσεις που εγκρίθηκαν το 1990 ή το 1991, μπορούν να ζητήσουν τη συνέχιση της ενίσχυσης αυτής για περαιτέρω περίοδο μέχρι ενός έτους για τις εκτάσεις αυτές, στο πλαίσιο των κανόνων που καθορίζονται στα άρθρα 2 και 3 του παρόντος κανονισμού.

Για την περίοδο αυτή, οι οργανώσεις παραγωγών συνεχίζουν να εφαρμόζουν το σχέδιο, όπως είχε εγκριθεί για το τελευταίο έτος.

Για τους σκοπούς του παρόντος κανονισμού, ως τελευταίο έτος του σχεδίου θεωρείται το δέκατο έτος για τις εκτάσεις που είχαν εγκριθεί το 1991 και το ενδέκατο έτος για τις εκτάσεις που είχαν εγκριθεί το 1990 και παρατάθηκαν δυνάμει των διατάξεων του κανονισμού (ΕΚ) αριθ. 558/2001.

Άρθρο 2

Η ενίσχυση:

α) καταβάλλεται μόνον για τις εκτάσεις για τις οποίες υποβλήθηκε αίτηση ενίσχυσης για το τελευταίο έτος του σχεδίου, και περιορίζεται στις εκτάσεις αυτές,

β) περιορίζεται στο ποσό των 241,50 ευρώ ανά εκτάριο, κατ' ανώτατο όριο, στο οποίο η μέγιστη κοινοτική συμμετοχή ανέρχεται σε 75 %,

γ) εφαρμόζεται για περίοδο μέχρι ενός έτους που έπεται αμέσως της ημερομηνίας λήξης του τελευταίου έτους του σχεδίου, μέχρι τις 15 Ιουνίου 2002, το αργότερο.

Τα σχέδια που παρατάθηκαν σύμφωνα με τον κανονισμό (ΕΚ) αριθ. 558/2001, για τα οποία η ημερομηνία έναρξης του τελευταίου έτους είναι μετά τις 15 Ιουνίου 2000, δικαιούνται κοινοτικής στήριξης για την περίοδο μεταξύ της 15ης Ιουνίου 2001 και του τέλους του τελευταίου έτους.

Άρθρο 3

Ο κανονισμός (ΕΟΚ) αριθ. 2159/89 εφαρμόζεται, τηρουμένων των αναλογιών, σε σχέδια για τα οποία πληρώνεται ενίσχυση, σύμφωνα με το άρθρο 1.

Οσάκις χρειάζεται, θεσπίζονται πρόσθετα μέτρα εφαρμογής σύμφωνα με τη διαδικασία που καθορίζεται στο άρθρο 46 του κανονισμού (ΕΚ) αριθ. 2200/96.

Άρθρο 4

Το άρθρο 55 του κανονισμού (ΕΚ) αριθ. 2200/96 αντικαθίσταται από το ακόλουθο κείμενο: "Άρθρο 55

Για τα φουντούκια συγκομιδής της περιόδου εμπορίας 2001/02, χορηγείται ενίσχυση 15 ευρώ/100 kg στις οργανώσεις παραγωγών που είναι αναγνωρισμένες δυνάμει του κανονισμού (ΕΟΚ) αριθ. 1035/72 ή δυνάμει του παρόντος κανονισμού, οι οποίες εφαρμόζουν σχέδιο βελτίωσης της ποιότητας κατά την έννοια του άρθρου 14δ του κανονισμού (ΕΟΚ) αριθ. 1035/72 ή επιχειρησιακό πρόγραμμα κατά την έννοια του άρθρου 15, και οι οποίες δεν απολαύουν της ενίσχυσης που προβλέπεται στα άρθρα 1 και 2 του κανονισμού (ΕΚ) αριθ. 545/2002."

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαρτίου 2002.

Για το Συμβούλιο

Ο Πρόεδρος

M. Arias Cañete

(1) ΕΕ C 51 E της 26.2.2002, σ. 380.

(2) Γνώμη που διατυπώθηκε στις 19.2.2002 (δεν έχει ακόμη δημοσιευθεί στην Επίσημη Εφημερίδα).

(3) Γνώμη που διατυπώθηκε στις 20.2.2002 (δεν έχει ακόμη δημοσιευθεί στην Επίσημη Εφημερίδα).

(4) ΕΕ L 118 της 20.5.1972, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1363/95 της Επιτροπής (ΕΕ L 132 της 16.6.1995, σ. 1).

(5) ΕΕ L 297 της 21.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής (ΕΕ L 129 της 11.5.2001, σ. 3).

(6) ΕΕ L 84 της 23.3.2001, σ. 1.

(7) ΕΕ L 85 της 30.3.1989, σ. 6· κανονισμός όπως τροποποιήθηκε τελευταία από τον κανονισμό (ΕΚ) αριθ. 1825/97 της Επιτροπής (ΕΕ L 260 της 23.9.1997, σ. 9).

(8) ΕΕ L 207 της 19.7.1989, σ. 19· κανονισμός όπως τροποποιήθηκε τελευταία από τον κανονισμό (ΕΚ) αριθ. 94/2002 της Επιτροπής (ΕΕ L 17 της 19.1.2002, σ. 20).